Kort kursusse wat tot 'n loopbaan kan lei - Solidariteit Wêreld LoopbaanSolidariteit Wêreld Loopbaan
Tuis › Artikels › Kort kursusse wat tot 'n loopbaan kan lei
Kort kursusse wat tot 'n loopbaan kan lei
Donderdag, Julie 12th, 2018
Indien jy sukkel om werk te kry of smag daarna om van werk te verander, is daar stappe wat jy kan doen om jouself te laat uitstaan bo die res. ʼn Kort kursus kan jou in die regte rigting laat begin beweeg en werkgewers twee keer na jou CV laat kyk. Baie blitskursusse of kort kursusse is ook daarop gefokus om jou toe te rus om jou eie besigheid op die been te bring.
Basiese rekenaarkursusse kan jou help om kantoorwerk te kry. Begin met ʼn basiese kursus en voltooi meer gevorderde kursusse daarna. Daar is baie bekostigbare en selfs gratis kursusse beskikbaar.
Om ʼn projek van begin tot einde te kan bestuur is ʼn waardevolle vaardigheid in die werkplek. ʼn Projekbestuurskursus kan dus jou en jou werkgewer tot voordeel strek.
Vaardige kommunikasie kan jou nie net tot voordeel strek tydens onderhoude nie, maar is noodsaaklik waar jy ook al werk. Goeie kommunikasie help jou om beter verhoudings te bou met medewerknemers en om geskille effektief op te los. Dit is ʼn waardevolle vaardigheid. Gelukkig kan dit aangeleer word. Daar is baie kommunikasievaardigheidskursusse beskikbaar aanlyn.
Kort kursusse in inligtingtegnologie is altyd ʼn goeie idee. Meer en meer werkgeleenthede vereis een of ander tipe kennis op hierdie gebied. Die opsies is onbeperk. Jy kan jouself toerus deur gratis kursusse aanlyn te doen, of jy kan ʼn reeks kort kursusse doen wat jou ook nie te veel hoef te kos nie.
ʼn Kort kursus in naaldwerk en die maak van patrone kan jou help om jou eie besigheid te begin. Jy kan met eenvoudige kledingstukke begin, en met addisionele kursusse kan jy jouself toerus om selfs trourokke te maak.
Koekversiering is ʼn gesogte vaardigheid en sal altyd benodig word. Dit kan ook tot ʼn groeiende besigheid lei wat jy tuis kan bedryf.
Jy kan ook nie ’n fout maak met ambagsopleiding nie. Almal benodig elektrisiëns en loodgieters.
Dit is maar ʼn paar idees. Daar is duisende kort kursusse beskikbaar wat jou kan help om vooruit te beweeg. Kyk wat jou interesseer en waar jy wil uitkom, en rus jouself dan daarvolgens toe.